《秋莺歌》
明代·全室宗泐

千林入秋露气清，林中尚有黄莺声。
似与群蝉争意气，东林飞过西林鸣。
向来春风花满城，柳条拂地如长缨。
绵绵蛮蛮断复续，千人万人侧耳听。
高楼半醉客，阁盏停吹笙。
白马贵公子，挟弹不敢惊。
此时胡为不喜听，奈何节序移人情。
只合深藏缄尔口，亦有妒尔金衣明。
反舌无声良已久，伯劳布谷俱潜形。
秋莺秋莺尔能翩然入幽谷，老翁歌诗送尔便觉心和平。